La Bibia piemontèisa/Testament Vej/Cantich/Cantich 4


Càntich

4

La neuit dël mariagi 
[Chiel:] Coma ch’it ses bela, mia cara, coma ch’it ses bela! Ij tò euj, darera 'd tò vel, a son tanme ‘d tόrtole. Ij tò cavèj a fan j’onde e a smijo a në strop ëd crave ch’a ven giù da le colin-e ‘d Ghilead. Ij tò dent a son bianch tanme ‘d feje pen-a tosonà e netià: minca un ëd lor a l’ha sò binel. Ij tò làver a son tanme ‘n bindel ross ëscarlat, toa boca a l’é anciarmanta. Toe ciafele a son rosà tanme ‘d pom granà darera 'd tò vel. Tò còl a l’é bel tanme la tor ëd David, ornà con jë scu ‘d mila guerié vajant. Ij tò sen a son tanme dòi serviòt, ëd serviòt bësson ch’a broto an tra j’alis. 

Anans ch’a va bufé l’òra dla sèira e j’ombre a së slongo, im n’andrài a la montagna ‘d mërra e a la colin-a d’ancens. Ti ‘t ses tuta bela, amisa mìa, bela an tute le manere. Ven con mi dal Liban, sposa mia, ven con mi dal Liban. Varda giù da le bëcche dël Mont Amana, dai pich dël Senir e dl’Ermon, andova ch’ij leon a l’han soe tan-e, e che ij liopard a vivo an tra le colin-e. Ti ‘t l’has robame ‘l cheur, mè tesòr, mia sposa; con në sguard sol it l’has robame ‘l cheur, con na sola perla ‘d toa colan-a. Coma ch’a son delissiose toe carësse, mè tesòr, mia sposa! Toe carësse a son pì dosse che ‘l vin. La fragransa dij tò përfum a l’é pì agreàbil che tùit ij bàlsam. Ij tò làver, ësposa mia, a son doss tanme ‘d licor. A-i é d’amel e ‘d làit sota toa lenga. Toa vesta a l’é përfumà tanme ij séder dël Liban. 

Ti ‘t ses mè giardin privà, mè tesòr, mia sposa, na sorgiss ëstermà, n'adoss ëscondù. Ij tò fianch a buto a la sosta un paradis ëd pom granà con ëd spessie ràire: alcan-a e nard, nard e safran, calamus aromàtich e canela, con tùit j’erbo dl’ancens, dla mira e dl’àloe, ansema a minca sòrt ëd spessie balsàmiche. Ti ‘t ses la fontan-a an mes al giardin, un poss d’aque fresche ch’a ven-o giù dal Liban.

[Chila:] Dësvìjte, vent ëd mesaneuit! Ven-sì, vent ëd mesdì! Bufa an sël mè giardin, e spantia toe fragranse tut d’antòrn. Ven-sì an tò giardin, mè amor, për sente ‘l gust dij sò frut savurì.

Nòte 

Bibia
Testament Vej
Cantich